Марко Ганчев
Малка песен за голямата мечка

chitanka.info

Тежко стъпваше из голямата гора голямата мечка.

То не беше стъпка, а музикален акорд.

Нямаше из голямата гора ни най-малка пречка

тоя звяр да се движи винаги горд.

                Тидли-бум!

Но една вечер на тясната горска пътечка

кой знае защо голямата мечка се спря,

вдигна глава и съзвездието Голяма мечка

върху голямото тъмно небе съзря.

                Тидли-бум!

Нищо не каза по тоя повод голямата мечка,

ни изръмжа към звездите, ни изрева.

Само тръгна тихо и кротко като буболечка.

А с голяма мечка рядко се случва това.

                Тидли-бум!

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.